**ӨЗБЕКСТАН РЕСПУБЛИКАСЫ**

 **ХАЛЫҚҚА БІЛІМ БЕРУ МИНИСТРЛІГІ**

**РЕСПУБЛИКА БІЛІМ ОРТАЛЫҒЫ**

**ЖАЛПЫ ОРТА БІЛІМНІҢ 9- СЫНЫП ОҚУШЫЛАРЫ**

**БАСҚЫШТЫ ЕМТИХАНДЫ ӨТКІЗУ БОЙЫНША**

**МЕТОДИКАЛЫҚ ҰСЫНЫСТАР МЕН МАТЕРИАЛДАР**

**ҚАЗАҚ ТІЛІ МЕН ӘДЕБИЕТ**

**2017-2018 оқу жылы**

 Жалпы орта білімнің 9-сынып оқушылары басқышты емтиханды өткізу бойынша методикалық ұсыныстар мен материалдары Республика білім орталығының ғылыми методикалық кеңесінің 2018 жыл 11 апрельдегі кезектен тыс 2-санды жиналысында талқыланып, іс жүзінде пайдалану үшін

ұсынылған.

 Жалпы орта білімнің 9-сынып оқушылары басқышты емтиханды өткізу бойынша методикалық ұсыныстар мен материалдарды комерция мақсатында көбейтіп тарқату мүмкін емес.

Мектеп методбірлестіктері басқышты емтихан материалдарына 15%-ға дейін өзгерту енгізу мүмкін.

**Құрастырушылар:**

Г. Нишанова – Республика білім орталығының методисті

У. Байқабилов - Республика білім орталығының методисті

**Пікір білдірушілер:**

1. А. Жаңбырбаева - Ташкент облысы, Шыршық қаласындағы

 17- мектептің оқытушысы

1. А. Үмбетова - Ташкент облысы, Қыбырай ауданындағы

 9- мектептің оқытушысы

**КІРІСПЕ**

9-сынып бітірушілері ана тілі пәнінен қорытынды аттестацияда шығармашылық мазмұндама жазады.

Мазмұндама мәтіндері 3 вариантта дайындалады. Әрбір вариантта біреуден мәтін беріледі.

Бір оқушы варианттардан (конверттен) біреуін таңдап алады. Таңдап алынған конверттегі мәтін тақырыбы тақтаға жазылады. Шығармашылық мазмұндама үшін берілген тапсырма да тақтаға жазып қойылады. Мұғалім тарапынан шығармашылық мазмұндама мәтіні бір (қажет болса екі) рет оқып беріледі. Оқушылар естіген мәтіндері бойынша берілген тапсырмалар негізінде шығармашылық мазмұндама жазады. Шығармашылық мазмұндама көлемі кемінде 3,5 бет болуы керек. Шығамашылық мазмұндама жазу үшін 120 минут беріледі.

Шығармашылық мазмұндама үшін екі баға, сондай-ақ, мазмұны мен сауаттылығына (5 \5) тәрізде қойылады.

Оқушылардың жазба жұмыстары төмендегі бағалау мөлшерлері негізінде бағаланады:

|  |  |  |
| --- | --- | --- |
| **Мөлшерлер** | **Мазмұны** | **Сауат-тылығы** |
| Жоспар тақырыпқа сай түзілген, мәтін мазмұны дұрыс баяндалған болса, сөз байлығы, сөйлем құрауы және стильдік жағынан әдеби тіл талаптарына сай болып, мазмұн және баяндауда бір екі қатеге жол қойылса, сауаттылықта дөрекі болмаған бір емлелік немесе екі тыныс белгісі қатесі болса, стильдік қатесі болмаса.  | 5 балл | 5 балл |
| Мәтін жоспар негізінде жазылып, сөз таңдауда және бейнелеу құрылысы әртүрлі болса, мазмұны мен бейнелеуде кемшілік болып, сауаттылықта 2 емлелік, 2 тыныс белгісі және екеуеге дейін стильдік қате болса. | 4 балл | 4 балл |
| Тақырып толық қамтылмаған, мазмұнын баяндауда сөз байлығы, сөйлем құрауда олқылығы сезiлiп тұрса, 3 стильдiк, 4 емлелiк, 3 тыныс белгi қатесi болса. | 3 балл | 3 балл |
| Тақырып мазмұны көп бұзылған болса, жұмыс жоспарға сай жазылмаған болса, пікірлерін баяндауда және құрастыруда кемшіліктер болса, пікірлер бір-бірімен байланыспаса, сөз байлығы тайыз болып, мазмұны мен бейнелеуде 5-6-ға дейін кемшілгі болса, сауаттылығында 7-ге дейін емле, 7-ге дейін тыныс белгісі, 7-ге дейін стильдік қателер болса. | 2 балл | 2 балл |
| Көлемі “2” балл бағаланған мөлшерден асып кетсе қойылады. | 1 балл | 1 балл |

**ШЫҒАРМАШЫЛЫҚ МАЗМҰДАМА ҮШІН МӘТІН ҮЛГІЛЕРІ**

#### Жаз

Жаз болудың алдында күн ұзарып, ақырындап қар да ери бастайды. Жолдарда, жырақаналарда су жүгiрiп, көлге, өзенге құяды. Өзенде мұз жарылып, су лайланып, төмен ағып, сең жүре бастайды. Су өзеннiң жиегiмен асып, жағаларын қар кешiп, күн жылынып болған соң, шөп шығып, түрлi түстi гүлдер шешек атады. Егiншiлер соқа-сайманын түзеп, жер жыртуға шығады. Тоғай да жапырақтарын жамылып, жаңа келген сайрағыш құстардың үнiмен көңiлдi болып кетедi.

Жаз жан-жануарлардың бәрiн де тiрiлтедi. Жаздың жетiп, күннiң жылынғанына бәрi де шаттықта. Қыстан қысылып шыққан мал жүнiн тастап, бие құлындап, қой қоздап, қара жердi сағынып қалған жануарлар байласа тұрмай, далаға қашады. Қазақ халқының нақ бiр байлардiкi болмаса, қысқы үйлерi қандай нашар. Ендi бұлар да сол қараңғы иiстi қыстауларынан шығып, киiз үйлерiн тiккен. Қыстай жарық даланы көрмей жатқан шал-кемпiрлер мен аурулар да бiр жасап, таза ауаны жұтып рақаттанған. Балалар ойынға шығып, жүгiрiп, жыл құстары тегiс келiп, жұмыртқа салған.

**Тапсырма:** Мәтiнге еркiн шолу жасап, өз пiкiр-ойларыңды бiлдiрiп, шығармашылық мазмұндаманы жалғастырыңдар.

**Әке мен бала**

Бір адам он жасар баласын ертіп, егіннен жаяу келе жатса, жолда қалған аттың ескі тағасын көріп баласына айтты:

* Анау тағаны, балам, ала жүр – деп.

Бала әкесіне:

* Сынып қалған ескі тағаны не қылайын, - деді.

Әкесі үндемеді, тағаны өзі иіліп алды да, жүре берді. Қаланың шетінде темірші ұсталар бар екен. Соған жеткен соң, әкесі қайырылып, манағы тағаны соларға үш тиынға сатты. Одан біраз жер өткен соң, отырғандардан үш тиынға бірталай шие сатып алды. Сонымен шиені орамалына түйіп, шетінен өзі бір-бірлеп алып жеп, баласына қарамай, аяңдап жүре береді. Біраз жер өткен соң, әкесінің қолынан бір шие жерге түседі. Артында келе жатқан бала тым-ақ қызығып келеді екен. Жерге түскен шиені жалма-жан жерден алып, аузына салды. Бірталайдан соң және бір шие, одан біраз өткен соң және бір шие, сонымен әр жерде бір әкесінің қолынан түскен шиені он шақты рет иіліп, жерден алып жеді.

Ең соңында, әкесі тоқтап тұрып, баласына шиені орамалымен беріп тұрып айтты:

* Көрдің бе, мана тағаны жамансынып жерден бір ғана иіліп көтеріп алуға еріндің, енді тағаға алған шиенің жерге түскенін аламын деп, бір еңкеюдің орнына, он еңкейдің. Мұнан былай есіңде болсын**:** «Аз жұмысты қиынсынсаң, көп жұмысқа тап боларсың. Азға қанағат етпесең, көптен құр қаларсың », - деді.

*(Ыбырай Алтынсарин)*

**Тапсырма:** Мәтiнге өз пiкiр-ойларыңды бiлдiрiп, шығармашылық мазмұндаманы жалғастырыңдар.

**Нәзік сылдыр**

Қиыршық қызыл құм жолаушының бетіне тисе, теріс айналдырады. Керуеннің шыққанына бірнеше күн болған. Ұзақ керуеншінің бірі ояу, бірі мүлгіп, түйе үстінде тербеліп келеді. Қанша күн жүргенін де есептемейді. Бір күні аштықтан әбден қалжыраған адам кездеседі, ес-түссіз жатыр екен. Бірақ керуеннің алды бұл адамға назар аудармай өте береді. Сонда керуеннің соңындағы бір шал түйесінен түсіп, ессіз жатқан адамның қасына барады. Жатқан адам:

«Су»! – дейді. Аспан айналып жерге түскендей ыстық, аңызақ желмен сапырылған қиыршық құм сексеуіл түбіне ұйлығады.

Шал торсығын алып, жатқан адамның беті - қолын жуып, су ішкізеді. Әлгі адам есін жиған соң, шал оның алақанына қарап: «Сен менің жауым екенсің. Бірақ шөлде бәріміз туыспыз. Мен қартайдым. Сен жассың, суды іш те, өмір сүр, - дейді де, түйесіне мінгізіп, керуеннің соңынан жіберіпті. «Өзіңіз қайтесіз?» - десе, «Менің өмірім санаулы қалды», - дейді шал. Жолаушы керуенді қуып жетуге ентелейді. Ұясына батып бара жатқан күн де адамның жасаған жақсылығы зая кетпесе екен дегендей, ұзақ аялдайды. Бұл кезде жолаушы керуенді қуып жетеді.

Шал ақ матаға оранып, құмға жата кетеді.

Күндер, айлар өтіп, керуен кері қайтады. Жолаушыларға шексіз құмның арасынан шалқыған су көрінеді. Таяп келсе, көл жиегі көкорай шалғын, қамыс екен. Керуеншілер шал оранған ақ жамылғыны ғана байқайды. Бұлақтың нәзік сылдыры жүректі сипағандай сезіледі. Бұлақ адамға адамның жақсылық жасаған жерінен пайда болыпты. Нәзік сылдыры жақсылықтың өшпес үні тәрізді.

**Тапсырма:**

1. Мәтін жоспарын құрастырыңдар.
2. Мәтiнге еркiн шолу жасап, өз пiкiр-ойларыңды бiлдiрiп, шығармашылық мазмұндаманы жалғастырыңдар.

**Республикалық білім орталығы методистері:**

 **Г. Нишанова**

 **Ө. Байқабилов**